CELEX: 62009TN0215
Language: el
Date: 2009-06-03 00:00:00
Title: Υπόθεση T-215/09: Προσφυγή της 3ης Ιουνίου 2009 — Freistaat Sachsen κατά Επιτροπής των Ευρωπαϊκών Κοινοτήτων

1.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 180/58
            
         Προσφυγή της 3ης Ιουνίου 2009 — Freistaat Sachsen κατά Επιτροπής των Ευρωπαϊκών Κοινοτήτων
   (Υπόθεση T-215/09)
   2009/C 180/107
   Γλώσσα διαδικασίας: η γερμανική
   
      Διάδικοι
   
   
      Προσφεύγων: Freistaat Sachsen (εκπρόσωποι: U. Soltész και P. Melcher, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να ακυρώσει, σύμφωνα με το άρθρο 231, παράγραφος 1, ΕΚ, την απόφαση C (2009) 2010 τελικό της Επιτροπής, της 24ης Μαρτίου 2009 (NN 4/2009, ex N 361/2008 — Γερμανία, Αερολιμένας Δρέσδης), καθόσον η Επιτροπή διαπιστώνει με αυτήν ότι η εισφορά κεφαλαίων της Γερμανίας για τον εκσυγχρονισμό και την επέκταση του διαδρόμου απογειώσεως και προσγειώσεως του αερολιμένα Δρέσδης αποτελεί κρατική ενίσχυση υπό την έννοια του άρθρου 87, παράγραφος 1, ΕΚ και
            
         
               —
            
            
               να καταδικάσει την Επιτροπή στα δικαστικά έξοδα σύμφωνα με το άρθρο 87, παράγραφος 2, του Κανονισμού Διαδικασίας του Πρωτοδικείου των Ευρωπαϊκών Κοινοτήτων.
            
         
      Ισχυρισμοί και κύρια επιχειρήματα
   
   Ο προσφεύγων βάλλει κατά της αποφάσεως C (2009) 2010 τελικό της Επιτροπής, της 24ης Μαρτίου 2009 (NN 4/2009, ex N 361/2008 — Γερμανία, Αερολιμένας Δρέσδης), με την οποία η Επιτροπή ενέκρινε, ως μέτρο συμβατό με την κοινή αγορά δυνάμει του άρθρου 87, παράγραφος 3, στοιχείο γ', ΕΚ, την εισφορά ιδίων κεφαλαίων που η Γερμανία σχεδιάζει για τον εκσυγχρονισμό και την επέκταση του διαδρόμου απογειώσεως και προσγειώσεως του αερολιμένα της Δρέσδης. Ζητεί την ακύρωση της αποφάσεως καθόσον η Επιτροπή χαρακτήρισε το επίμαχο μέτρο ως κρατική ενίσχυση.
   Προς στήριξη της προσφυγής του, ο προσφεύγων υποστηρίζει κατ’ αρχάς, ότι, εφαρμόζοντας τις διατάξεις κρατικών ενισχύσεων στο εν προκειμένω επίμαχο μέτρο, η Επιτροπή παραβιάζει την αρχή κατανομής των αρμοδιοτήτων και την αρχή της περιορισμένης ειδικής εξουσιοδοτήσεως του άρθρου 5, πρώτο εδάφιο, ΕΚ. Η κρατική χρηματοδότηση της δημιουργίας υποδομής στην οποία έχουν πρόσβαση όλοι οι δυνητικοί χρήστες υπό αντικειμενικές προϋποθέσεις και άνευ διακρίσεως, γενικώς, δεν εμπίπτει ως γενικό μέτρο οικονομικής πολιτικής στο καθεστώς των κρατικών ενισχύσεων.
   Με τον δεύτερο λόγο, ο προσφεύγων προσάπτει στην Επιτροπή ότι χαρακτήρισε την Flughafen Dresden GmbH, αναφορικά με την αντικατάσταση του παλαιού διαδρόμου απογειώσεως και προσγειώσεως με νέο διάδρομο, ως επιχείρηση υπό την έννοια του άρθρου 87, παράγραφος 1, ΕΚ.
   Επιπλέον, υποστηρίζει ότι η Επιτροπή δεν έχει λάβει υπόψη ότι η Flughafen Dresden GmbH αποτελεί κρατική εταιρία συσταθείσα για ένα συγκεκριμένο σκοπό (single purpose vehicle), η οποία έλαβε την οργανωτική μορφή εταιρίας ιδιωτικού δικαίου και επομένως, καθόσον αυτή εφοδιάζεται από το κράτος με τα αναγκαία για την εκπλήρωση των καθηκόντων της μέσα, δεν θεωρείται ως αποδέκτης ενισχύσεων.
   Με τον τέταρτο λόγο, ο προσφεύγων ισχυρίζεται ότι οι εφαρμοσθείσες κατευθύνσεις 2005 (1) παραβιάζουν το πρωτογενές κοινοτικό δίκαιο, δεδομένου ότι, ελλείψει της ιδιότητας της επιχειρήσεως εκ μέρους των εκμεταλλευομένων περιφερειακούς αερολιμένες, είναι αντικειμενικώς άστοχες και αντιφατικές αυτές καθεαυτές. Αυτές όφειλαν να συμπληρώσουν τις κατευθύνσεις του έτους 1994 (2) και όχι να τις αντικαταστήσουν. Οι κατευθύνσεις 2005 υπήγαγαν επίσης την κατασκευή αερολιμένων στις περί κρατικών ενισχύσεων διατάξεις. Κατ’ αυτόν, η δραστηριότητα αυτή έχει αποκλειστεί ρητώς από το καθεστώς των κρατικών ενισχύσεων με τις παλαιότερες κατευθύνσεις του 1994 που εξακολουθούν να ισχύουν.
   Επικουρικώς, ο προσφεύγων υποστηρίζει με τον πέμπτο λόγο ότι το επίμαχο μέτρο πληροί όλες τις προϋποθέσεις της αποφάσεως Altmark Trans (3) και τελικώς δεν αποτελεί — και για τον λόγο αυτό — κρατική ενίσχυση.
   
      (1)  Ανακοίνωση της Επιτροπής — Κοινοτικές κατευθύνσεις για τη χρηματοδότηση των αερολιμένων και τις κρατικές ενισχύσεις σε αεροπορικές εταιρίες για την έναρξη νέων γραμμών με αναχώρηση από περιφερειακούς αερολιμένες (ΕΕ 2005, C 312, σ. 1).
   
      (2)  Ανακοίνωση της Επιτροπής — Εφαρμογή των άρθρων 92 και 93 της Συνθήκης ΕΚ και του άρθρου 61 της Συμφωνίας ΕΟΧ για τις κρατικές ενισχύσεις στον τομέα των αεροπορικών μεταφορών (ΕΕ 1994, C 350, σ. 5).
   
      (3)  Απόφαση του Δικαστηρίου της 24ης Ιουλίου 2003, C-280/00, Altmark Trans και Regierungspräsidium Magdeburg (Συλλογή 2003, σ. I-7747, σκέψη 88 επ.).